Wat maak Willie daar? Hy kookLesers kan nou self saam met Wilie Strauss kook op sy nuwe YouTube-kanaal waar hy maandeliks resepte uit sy eie resepteboek voorberei. Foto: Verskaf. Wat maak die kabaretster en kookboekskrywer Willie Strauss wanneer hy moeg is vir kook? Hy kook! Strauss wat verlede jaar sy kookboek Daar is ŉ engel in my koskas by Human & Rousseau uitgegee het, het onlangs met ŉ nuwe projek begin: Kookvideo’s op YouTube. En dit gaan ŉ treffer wees. Die eerste episode van Willie Kook! is binne slegs ŉ paar dae meer as ŉ duisend keer gekyk. “Een van die beste aspekte van kook is die sosiale deel daarvan,” sê Strauss. “Ek is mal daaroor as vriende kom kuier en in my kombuis kom sit terwyl ek iets kook. Ek het al aanvaar dat my vriende veral oor etenstyd kom kuier.” Strauss sê niks is geselliger as iets lekkers in die pot, wyn in die glas en ure se lag en gesels om sy kombuistafel nie. “Dit is presies hierdie ervaring wat my die idee gegee het om met kookvideo’s op YouTube te begin. Ek wil hê kykers moet in my kombuis kom sit en saam met my ŉ nuwe resep probeer.” Die kookboek was vir hom die verwesenliking van ŉ droom, maar die video’s neem hom weer terug na waar dit alles begin het: gesellig in die kombuis en sonder enige fieterjasies. So kuier-kuier word die huis gevul met geure en almal eet meer as wat hulle wou. Vir sy eerste video-resep het hy frikkadelpastei gekies. “Dit bly maar net een van my gunstelinge. Jy moet regtig goed wees om dit te laat flop.” In die tweede aflewering wat hierdie week opgelaai is, maak Strauss pannekoek met stroop, ŉ Suid-Afrikaanse gunsteling. Strauss het sy liefde vir kook by sy ma op hul plaas in die Noord-Kaap geleer. “Dit was nooit grênd kos nie. Dit was lekker kos wat almal kan maak. Dit is hierdie soort resepte wat ek in my kookboek versamel het en wat ek ook nou in Willie Kook! gaan demonstreer.” Strauss sê kook is sy terapie. “As ek moeg is, of net ŉ bietjie af voel, dan kook ek. Hoe kan ŉ mens dan neerslagtig wees as die warm reuk van soetkoekies in die lug hang?” Sy passie vir kosmaak strek verder as ŉ paar bestanddele. “Dit gaan vir my oor die hele ervaring. Onthou jy garagepaarties op skool? Die soet, sagte koek wat in ŉ bierboks gebak is en met tuisgemaakte versiersel bedek is. Die suikersoet van vanieljegeursel en die opwinding van ŉ eerste soen. Dit is mos onlosmaaklik deel van mekaar! “Ek hoop dat my resepte en stories mense weer sal herinner aan sulke spesiale tye in hulle lewe. Dit is vir my so. Kook ŉ kweper stadig sag vir konfyt en ek voel sommer my ma daar langs my in die kombuis. Elke gereg is ŉ magiese ervaring wat ons van die alledaagse dramas laat vergeet.” Willie Strauss se resepteboek is ‘n jarelange droom wat bewaarheid is. Foto: Verskaf. Strauss hoop dat Willie Kook! nog groot hoogtes sal bereik. “Neem my saam kombuis toe op jou selfoon of jou iPad en dan kook ons saam. Ek praat met jou in Afrikaans en ek vloek darem nie soos Gordon Ramsay nie,” sê hy tong-in-die-kies. Strauss hoop om ten minste een nuwe resep per maand tot sy videokanaal toe te voeg. “Die Spar in Cullinan is my borg en danksy hulle kan ek my liefde vir kosmaak nou deel met mense reg oor die wêreld – dag of nag!” Vir meer inligting oor Willie Strauss, sy kookboek en sy produkte besoek Williestrauss.co.za. Kyk hier na Strauss se video waar hy heerlike pannekoek met stroop voorberei: